b'\n_START_ARTICLE_\n\xc5\xbdemutin\xc4\x97s Burgundijos karalyst\xc4\x97\n_START_SECTION_\nRaida\n_START_PARAGRAPH_\nPrielaidos karalyst\xc4\x97s atsiradimui susiklost\xc4\x97, kai 855 m. Lotaras padalino Vidurio Frank\xc5\xb3 karalyst\xc4\x99 \xc4\xaf tris dalis, atiduodamas jas savo trims s\xc5\xabnums. Vidurin\xc4\x99 jos dal\xc4\xaf, \xc4\xaf pietus nuo Alpi\xc5\xb3 gavo s\xc5\xabnus Karolis Provansietis. Po pastarojo mirties 863 m. karalyst\xc4\x97 laikinai panaikinta, ir jos teritorijas pasidalino broliai Lotaras II ir Liudvikas II Italas. Prie Italijos karalyst\xc4\x97s prijungtoji Burgundijos dalis 875\xe2\x80\x93879 m. per\xc4\x97jo Vakar\xc5\xb3 Frank\xc5\xb3 karaliams._NEWLINE_879 m. mirus Vakar\xc5\xb3 Frank\xc5\xb3 karaliui Liudvikui II, Provanso diduomen\xc4\x97 atsisak\xc4\x97 v\xc4\x97l rinkti jo \xc4\xafp\xc4\x97din\xc4\xaf karali\xc5\xb3, ir vietoj to karaliumi i\xc5\xa1sirinko tuometin\xc4\xaf vietinink\xc4\x85 Boso, kuris tapo pirmuoju ne Karoling\xc5\xb3 dinastijos karaliumi Frank\xc5\xb3 imperijoje. 880 m. du Vakar\xc5\xb3 frank\xc5\xb3 karaliai band\xc4\x97 atkurti vald\xc5\xbei\xc4\x85 Provanse, v\xc4\x97liau tai band\xc4\x97 padaryti ir Karolis Storasis, ta\xc4\x8diau tai jiems nepavyko. Nors Boso teritorijos kuriam laikui susitrauk\xc4\x97, sostin\xc4\x97 Vjenas nepasidav\xc4\x97._NEWLINE_887 m. \xc5\xbdemutin\xc4\x97s Burgundijos sost\xc4\x85 paveld\xc4\x97jo Boso s\xc5\xabnus Liudvikas Aklasis. Jis 900 m. buvo i\xc5\xa1rinktas Italijos karaliumi, o 901 m. tapo Romos imperatoriumi. Ta\xc4\x8diau 905 m. jis buvo apakintas ir i\xc5\xa1vytas i\xc5\xa1 Italijos. Sugr\xc4\xaf\xc5\xbe\xc4\x99s \xc4\xaf \xc5\xbdemutin\xc4\x99 Burgundij\xc4\x85, jis valdyme buvo priverstas pasitik\xc4\x97ti savo patik\xc4\x97tiniu Hugu Arlie\xc4\x8diu, kuris palaipsniui \xc4\xafgijo vald\xc5\xbei\xc4\x85 visoje karalyst\xc4\x97je ir 911 m. perk\xc4\x97l\xc4\x97 sostin\xc4\x99 \xc4\xaf savo t\xc4\x97vonij\xc4\x85 Arlio mieste._NEWLINE_Hugas buvo susigiminiav\xc4\x99s su Auk\xc5\xa1tutin\xc4\x97s Burgundijos valdovais, nes pastarosios karaliaus na\xc5\xa1l\xc4\x97 912 m. i\xc5\xa1tek\xc4\x97jo u\xc5\xbe jo. Kai Auk\xc5\xa1tutin\xc4\x97s Burgundijos sosto paveld\xc4\x97tojas Rudolfas II 922 m. tapo Italijos karaliumi, jo interesai susikirto su pat\xc4\x97viu Hugu Arlie\xc4\x8diu. \xc5\xa0is 926 m. at\xc4\x97m\xc4\x97 i\xc5\xa1 Rudolfo Italijos kar\xc5\xabn\xc4\x85. 933 m. Rudolfas atsisak\xc4\x97 pretenzij\xc5\xb3 \xc4\xaf Italijos sost\xc4\x85, ta\xc4\x8diau u\xc5\xbe tai i\xc5\xa1 pat\xc4\x97vio gavo \xc5\xbdemutin\xc4\x99 Burgundij\xc4\x85. Tokiu b\xc5\xabdu dvi karalyst\xc4\x97s buvo suvienytos \xc4\xaf Burgundijos karalyst\xc4\x99.'